作者:白居易
標題:逸老
內容:白日下駸駸，青天高浩浩。人生在其中，適時即為好。勞我以少壯，息我以衰老。順之多吉壽，違之或兇夭。我初五十八，息老雖非早。一閑十三年，所得亦不少。況加祿仕後，衣食常溫飽。又從風疾來，女嫁男婚了。胸中一無事，浩氣凝襟抱。飄若雲信風，樂於魚在藻。桑榆坐已暮，鐘漏行將曉。皤然七十翁，亦足稱壽考。筋骸本非實，一束芭蕉草。眷屬偶相依，一夕同棲鳥。去何有顧戀，住亦無憂惱。生死尚複然，其餘安足道。是故臨老心，冥然合玄造。